ولاد البلد .... صلاح جاهين
مين اللي نور الكرة الأرضية
مين اللي دورها كده بحنية
مين اللي في الفضا الكبير علقها
ماتقعش منها أي نقطة ميه
مين اللي عمل البني آدمين
مفكرين ومبدعين
مين اللي ادانا عقول وقلوب
وشفايف تسأل هو مين
مين اللي دايما صاحي واخد باله
وكلنا بنحبه جل جلاله
ربنا..
احنابنحب ربنا
وربنا بيحبنا
ويحبنا اكتر كمان
لما نحب بعضنا
عمل الفراشة بأجنحة وزوقها
وكل فكرة مدهشة حققها
البحر حط له ملح لاجل يعوم
وماسبش حاجة إلا لما خلقها
مين اللي لما بنطلبه يسمعنا
وفي وقت الحزن بيشجعنا
ولما نفرح نشكر مين
علي انه بسطنا ومتعنا
مين اللي قلبه علينا واحد واحد
ربنا
سألتني طفلة قلت هو ما بيننا
موجود في كل مكان وبيبص لنا
بيشوف بنسعد بعض والا لأ
وم الخطر يحرسنا ويحوش عنا
في كل مكان ربنا موجود
جنب الضعف وجنب المجهود
ياربنا أنت جميل
ومفيش كمثلك في الوجود
مين الصديق اللي مافيش غني عنه
وكلنا بنحبه ونخاف منه
