:PROPERTIES:
:ID:       29345812-1f58-4538-9ff3-3db716d81ba0
:ROAM_ALIASES: "Amr Ezzat"
:CREATED: [2009-06-04 Thu 11:33]
:MODIFIED: [2009-10-05 Mon 00:55]
:IMPORTED: [2023-02-08 Wed 19:22]
:END:
#+title: عمرو عزت
#+FILETAGS: !private people egypt


* حلم

في الحقيقة يا جماعة , أنا جمعتكم النهاردة علشان أطلعكم على حلمين من سلسلة من الأحلام الجديدة اللي بدأت أشوفها بانتظام  و  أبطالها من الأصدقاء المدونين ...

الحلم الأول كان حفلة بمناسبة رجوع علاء و منال من إيطاليا . الحفلة كانت في شقة غريبة , أغرب من شقة منال و علاء في ثوبها الجديد . لكن الأغرب أن إحنا كنا بنقول لجاين يا منال , و منال ما كنتش موجودة في الحلم . احتمال كانت بتشتري حاجة , لكن كون جاين تلعب دور منال في الحلم و بالنظر لنقارها الدائم مع علاء , فالحلم من الزاوية دي بيطرح علاقة جديدة بين المسلمين و الأقباط في مصر . الأغرب و الأغرب إن أنا كنت في الحلم ده عامل ضفيرة و صابغها أزرق و كنت مستغرب جدا من الموضوع دع و ماسك بإيدي الضفيرة العجيبة و عمال أفتكر مين يا تري أعرفه عنده ضفيرة , أما عمرو غربية كان حالق شعره زيرو و كنا بنقوله يا مالك . مالك ما كانش موجود أما مينا فكان لابس بدلة ضابط و كلنا كنا قلقانين منه !

أما الحلم الثاني فكان عبارة عن فرقة موسيقية صغيرة و جمهور قاعد على ترابيزات مدورة في ساحة مكشوفة . أقدم لكم الفرقة, من اليمين : هيثم جار القمر على الإيقاع , واحد مش عارفينه على الجيتار , أنا على العود ... و مفاجأة الحفل مغنية الفرقة نهى عاطف ! الوضع كان غريب , و الحلم كان طويل جدا و مزعج .. الفرقة غنت أغاني كثيرة و بالكامل , نهى غنت " ما دام تحب بتنكر ليه " لأم كلثوم , و " الصلح خير قوم نتصالح " لنادية مصطفى , و " عارفة أحلى حاجة فيكي إيه " لحماقي و بعدين قلبنا أغاني الشيخ إمام .

الوضع كان كالاتي : الراجل الغريب على الجيتار كان بيميل على و يقول اسم الأغنية, و نهى تسمعه , الراجل مش معبر هيثم , هيثم بيميل لورا من ورا الراجل و يسألني - و احنا بنكون بدأنا فعلا العزف : " أغنية إيه .. أغنية إيه ؟ , و بعدين نهي في وسط الأغنية كانت بتستغل فترة كان الراجل بيعمل فيها ارتجالات على الجيتار وتسألني هو مين ده ؟ و أنا أقولها مش عارف . المشكلة الأكبر إني ما كنتش عارف أعمل أي حاجة بالعود اللي كان معايا , هيثم كان بيعزف ايقاعات افريقية وسط اغنية لأم كلثوم و الراجل بيعمل حاجات غريبة بالجيتار لكن لحن الأغنية طالع من حتة ما مكتمل بآلاته الأصلية .. بس من غير صوت المغني أو المغنية ... و نهى كانت بتغني بطريفة نشيد الصباح في الإذاعة المدرسية ! المكان كان تقريبا نادي الترسانة الرياضي اللي قضيت فيه معظم أوقات طفولتي , و الجمهور بيأكد ده , لأن أول ما قلبنا الشيخ إمام - خاصة إن نهي ما كانتش حافظة و كانت عمالة تغلط و تبص لي و أقولها مش فاكر ! - بدأت تصدر من الجمهور ألفاظ قبيحة و أصوات أنفية غير مهذبة و قام واحد قعد يرقص بطريقة " هانروح المولد " على أغنية " اتجمعوا العشاق في سجن القلعة " , و في الحلم سمعنا فعلا لحن المولد بيدخل على لحن الشيخ إمام , كل ده مع صوت نهى و صوت جيتار و ايقاع عجيب من هيثم و كان فيه حاجات غريبة بتطلع من العود . في لحظة ما اكتشفنا أزمتنا و الراجل بص لي باحتقار و قال لي انت بتعمل ايه ؟ قلت له : أنا ما باعرفش اعزف على العود أصلا , و بعدين بص لنهى : و انتي بتعملي ايه أصلا ؟ - كان مستفز جدا كأنه أول مرة يشوفنا , لكنه برضه ما عبرش هيثم خالص , و هيثم كان متضايق جدا من الموضوع ده . الراجل قام و حط الجيتار في شنطة و مشي و سابنا في نص أغنية مش فاكرها , و بعدين أنا سبت العود مكانه و هيثم ساب الطبلة الافريقية بتاعته و نهى قامت من قدام الميكروفون و رحنا كلنا نشرب حمص شام - ده بيؤكد مرة تانية ان المكان هو نادي الترسانة - و قعدنا نسأل نفسنا مين الراجل ده و احنا ايه اللي جابنا هنا و كنا بنعمل ايه ؟ أنا و نهى كنا بنسأل أسئلة كثيرة و متعجبين و بنضحك , لكن هيثم كان متضايق جدا و مقريف و كل شوية يشتم و يقول لنا ان الراجل ما كانش بيقول له على اسم الأغنية !


Ramy KA متهيألي لو قريت الحلم من الآخر للأوّل جايز يتضح المعنى أكثر

Ramy KA وكمان ما كانش معااك رضوى.. إنت مش هاتجيبها لبر شكلك :)

Mohammad Rabie

غالبا رضوى بره الحلم عشان تحلله<br />يا راجل و الله ضحكت كما لم أضحك من قبل ، خصوصا التضاد بين الشخصية و الشكل ، و على فكرة انا أول واحد تخيلت غربية أقرع ، بس كان بيحرض على الثورة

Haisam Yehia

ههههههههههه <br />..<br /> بس كون ان نهى تبقى المغنية الأولى للفرقه و كمان بتغني زي نشيد الصباح فدي قمة الملهاة و المسخرة !! .. الظريف ان من الحاجات القليلة اللي مش باعرف العب عليها بتاتا هي الطبلة و الايقاع بشكل عام .. بس مين الراجل ابن الجزمة ده .. قال يطنشني قال .. و حياة امي لو كنت معاكم لكنت طلعت ديكه !! هههههه

Shaher H.Ayad

متأكد إن هيثم كان بيلعب جيتار على أغاني الشيخ إمام؟ Mahammad Fathi

Shimaa Samir

كفايه ياعمرو انا مش قادره ابطل ضحك<br />انما موضوع ان نهي تغني دا شيء عادي لانها علطول بتغني وبتعلي صوتها بالغنا<br />وبعدين ايه الراجل الرزل اللي منفض لهيثم دا غايظني قوي انا كمان<br />:-D<br />و الضفيره الزرقاء بتاعتك دي صعب قوي اتخيلك بضفيره بصراحه<br />:-D<br />انا كمان بحلم بناس بتاخد مكان بعضها زي جاين ومنال كده وببقي طول الحلم بكلمهم وانا مستغربه جدااا الوش وش بني ادم والاسم اسم بني ادم تاني خالص<br />عاوزين نشوف تفسير وتحليل للموضوع اللخبطه بين الشخصيات دا يارفيق
